Essays on asset pricing
Authors: Καράλας Γεώργιος 
Published: September 2021

Η παρούσα διατριβή αποτελείται από τρία δοκίμια σχετικά με την αποτίμηση των μετοχών. Το πρώτο κεφάλαιο (δοκίμιο) εξετάζει την σχέση μεταξύ των αναμενόμενων αποδόσεων και της συγκέντρωσης των διαφορετικών τύπων επενδυτών στην ιδιοκτησία των μετοχών του χρηματιστηρίου της Νέας Υόρκης, κατά την περίοδο 1997-2016. Η μέτρηση της συγκέντρωσης των διαφορετικών τύπων επενδυτών στην ιδιοκτησία των μετοχών γίνεται με την χρήση του δείκτη Χέρφινταλ. Τα οικονομετρικά αποτελέσματα επιβεβαιώνουν την πρόβλεψη του Μέρτον (1987), ότι η υψηλότερη ιδιοκτησιακή συγκέντρωση (μικρότερη συμμετοχή στην ιδιοκτησία) συνδέεται με μεγαλύτερες αναμενόμενες μετοχικές αποδόσεις. Τα αποτελέσματα δεν επηρεάζονται από την συμπερίληψη στην οικονομετρική ανάλυση μεταβλητών ελέγχου που σχετίζονται με γνωστούς παράγοντες κινδύνου, με τον χαρακτηρισμό των διαφορετικών τύπων επενδυτών, με τις αποδόσεις των διαφορετικών τύπων επενδύσεων και με την μεταβλητότητα και την ρευστότητα των μετοχών. Η σχέση εξακολουθεί να υπάρχει και να είναι οικονομικά και στατιστικά σημαντική ακόμη και σε μεγαλύτερους χρονικούς ορίζοντες. Το δεύτερο κεφάλαιο (δοκίμιο) εξετάζει την σχέση της μεταβλητότητας των τιμών των μετοχών, της ρευστότητας των μετοχών και της συναλλακτικής δραστηριότητας στις μετοχές με την συγκέντρωση των διαφορετικών τύπων επενδυτών στην ιδιοκτησία των μετοχών του χρηματιστηρίου της Νέας Υόρκης, κατά την περίοδο 1997-2016. Η μέτρηση της συγκέντρωσης των 32 διαφορετικών τύπων επενδυτών στην ιδιοκτησία των μετοχών γίνεται με την χρήση του δείκτη Χέρφινταλ. Αυτός είναι ένας καινοτόμος τρόπος μέτρησης της έκθεσης των μετοχών στην κατάτμηση των χρηματιστηριακών αγορών λόγω της ύπαρξης διαφορετικών επενδυτικών τύπων. Τα αποτελέσματα της οικονομετρικής ανάλυσης δείχνουν ότι υψηλότερη συγκέντρωση διαφορετικών τύπων επενδυτών (μικρότερος αριθμός διαφορετικών τύπων επενδυτών) συνδέεται με μεγαλύτερη μεταβλητότητα των τιμών των μετοχών, μικρότερη ρευστότητα των μετοχών και μικρότερη συναλλακτική δραστηριότητα στις μετοχές. Τα αποτελέσματα δεν επηρεάζονται από την συμπερίληψη στην οικονομετρική ανάλυση μεταβλητών ελέγχου σχετικών με την μεταβλητότητα των τιμών των μετοχών, με την ρευστότητα των μετοχών, με την συναλλακτική δραστηριότητα των μετοχών και με τον ορισμό των τύπων επενδύσεων. Οι σχέσεις αυτές είναι οικονομικά και στατιστικά σημαντικές, ενώ δεν επηρεάζονται από την συμπερίληψη της περιόδου της χρηματοοικονομικής κρίσης (2007-2009) ή από ακραίες παρατηρήσεις στις τιμές των μεταβλητών. Το τρίτο κεφάλαιο (δοκίμιο) εξετάζει εμπειρικά την προβλεπτική ικανότητα της ρευστότητας των μετοχών στις αποδόσεις των μετοχών του χρηματιστηρίου της Νέας Υόρκςη, κατά την διάρκεια της μεγάλης πτώσης της αγοράς η οποία ακολούθησε την πτώχευση της Λήμαν Μπράδερς. Προτείνεται ένας παράγοντας συναλλακτικής δραστηριότητας ο οποίος προσεγγίζει την μη-θεμελιώδη ζήτηση για τις μετοχές και ο οποίος προστίθεται σε ένα τυπικό μοντέλο 4 παραγόντων κινδύνου. Με την χρήση του επιπλέον παράγοντα μπορεί να ληφθεί υπόψιν η πέραν του φυσιολογικού πίεση στις τιμές των μετοχών λόγω των συναλλαγών και ως αποτέλεσμα μπορούν να διαχωριστούν οι μη-φυσιολογικές αποδόσεις σε δύο κομμάτια, ένα το οποίο σχετίζεται με το φαινόμενο της φυγής-από-την-ρευστότητα και ένα το οποίο σχετίζεται με το φαινόμενο της φυγής-προς-την-ρευστότητα. Τα αποτελέσματα δείχνουν ότι η ρευστότητα εξηγεί τα δύο κομμάτια των μη-φυσιολογικών αποδόσεων προβλέποντας ταυτόχρονα και τα δύο αντίθετα φαινόμενα, τα οποία αλληλοεξουδετερώνονται. Ο κίνδυνος ρευστότητας των μετοχών έχει παρόμοια προβλεπτική ικανότητα στις αποδόσεις των μετοχών κατά την διάρκεια της μεγάλης πτώσης της αγοράς.